2. klase

Tēma: Karjera

3. nodarbība - Kādu darbu es varētu strādāt?

**Nodarbības atsegums**

**Nodarbībā sasniedzamie rezultāti**

***Skolēnam veidojas priekšstats par to,***

* cik plaša ir iespējamo darbu daudzveidība;
* kur meklēt informāciju par profesijām.

***Skolēnam sāk veidoties morālais ieradums***

* atrast un kritiski vērtēt informāciju;
* cienīt atšķirīgu viedokli.

**Atslēgvārdi:** darbs, karjera, vērtība, prasmes, intereses, kvalifikācija, darba profils, tālākizglītība, universitāte.

**Nodarbībā aplūkotās vērtības un tikumi**

|  |  |  |
| --- | --- | --- |
|  | No Pamatizglītības standarta | Papildus no programmas “e-TAP” |
| Vērtības | Brīvība, darbs, Latvijas valsts | Atbildība, harmonija |
| Tikumi | Solidaritāte, atbildība, centība, drosme | Zinātkāre, pašiedziļināšanās, pašiniciatīva, apņēmīgums |

**Mācību materiāli:**

* PowerPoint prezentācija.
* Darba lapa “Profesijas” (1. materiāls).

**Atslēgas jautājumi:**

1. Kādas profesijas tu vari nosaukt?
2. Kā mēs varam atrast informāciju par dažādām profesijām?
3. Kā izvēlēties darbu? Kas tev darbā ir svarīgi?
4. Kādas prasmes nepieciešamas šim darbam? Kādas rakstura iezīmes nepieciešamas šim darbam?
5. Kāds darbs tev patiktu? Kāpēc?

Mācību aktivitātes

**Ierosme. Darbu alfabēts (ieteicamais laiks 10 min.)**

**[2. slaids]** Sadaliet skolēnus pāros! Aiciniet uz darba lapas “Profesijas” (1. materiāls) uzrakstīt alfabētu, atstājot pie katra burta brīvu vietu! Strādājot pāros, pierakstīt pie katra burta profesiju/darbu, ko viņi var iedomāties!

Apkopojiet klases idejas!

* Kuras ir visneparastākās profesijas, par ko skolēni iedomājušies?
* Kā mēs varam atrast informāciju par brīvajām darba vietām?
* Kādi tikumi mums jāpauž?

Kolēģu komentāri:

“Var sasaistīt ar latviešu valodas stundu par alfabētu, var skolēns uzrakstīt savu vārdu un uzvārdu un profesijas domāt uz atbilstošajiem burtiem, Šo aktivitāti skolēni var arī īstenot mājās kopā ar vecākiem kā spēli vai aktivitāti.”

“Es iekļāvu nodarbībā apkopotos rezultātus no skolēnu aptaujām par vecāku profesijām un viņu atbildēm. Bērniem bija interesanti uzzināt, kādas klasē ir vecāku profesijas (tad varēja vieglāk arī izdomāt profesiju nosaukumus grupu darbā), kāpēc vecāki šo profesiju izvēlējušies, kas viņiem patīk savā darbā, kādi tikumi viņiem nepieciešami. Izejot no šīm atbildēm, bērniem bija vieglāk pašiem sniegt savas atbildes.”

**1. aktivitāte. Kāds darbs man patiktu? (ieteicamais laiks 20 min.)**

Frontāla saruna. Kam tu pievērstu uzmanību, izvēloties darbu? Uzklausiet un apkopojiet klases idejas! Paskaidrojiet, ka katram cilvēkam var būt atšķirīgas vērtības, izvēloties darbu!

**[3. slaids]** Aiciniet bērnus, strādājot individuāli, pierakstīt 3 lietas, kas, viņuprāt, ir svarīgas darbā (piemēram, palīdzēt cilvēkiem, nauda, darbs ar cilvēkiem, radošums, iespēja izmantot noteiktas prasmes)!

**[4. slaids]** Tad dodiet viņiem laiku izpētīt informāciju par dažādiem darbiem, kas atbilst viņu kritērijiem! Jūs varat izpildīt dažus “karjeras testus”, piemēram, Nacionālās izglītības iespēju datubāzes (NIID) testus: <http://www.niid.lv/tests/testi_sakums.htm>

Jums var noderēt šī tīmekļa vietne: <http://viaa.gov.lv/lat/karjeras_atbalsts/lat_karjeras_atbalsts/info_mater/>

Kolēģu komentāri:

“Meklēt info internetā var radīt grūtības. Manuprāt, būtu interesanti vēl pievienot Nodarbinātības valsts aģentūras interneta vietni (info par profesiju, reģionu, kur tā atrodas un atalgojumu).”

“Varbūt varētu izstrādāt jautājumus, uz kuriem skolēnam būtu iespējams patstāvīgi sameklēt informāciju, to fiksēt konkrētā tabulā.”

“Manuprāt, interesanta, saistoša un izzinoša ir spēle par profesijām: <https://parprof.lv> ; kopīgi ar bērniem pētījām profesiju nosaukumus ( <http://www.profesijupasaule.lv> ). No interneta biju uzlikusi arī dažus attēlus, lai pēc cilvēku izskata uzmin šo profesiju pārstāvjus.”

**2. aktivitāte. Darba profili (ieteicamais laiks 10 min.)**

**[5. slaids]** Aiciniet bērnus izveidot profilu darbam, kas viņus interesē, ietverot:

* nosaukumu,
* kas šajā darbā jādara,
* nepieciešamās kvalifikācijas,
* noderīgas intereses,
* vajadzīgās rakstura īpašības.

Mudiniet bērnus izvēlēties iespējami dažādus darbus!

Kolēģu komentāri:

“Domāju, ka šeit var noderēt sagatavoti dažādu profesiju pārstāvju (sabiedrībā pazīstamu) stāsti par sevi, kas ieinteresētu skolēnus. Pie tam vēlams aktualizēt tās profesijas, kas būs nepieciešamas vēl pēc 10 gadiem.”

**Kopīgā noslēguma apspriede. Sapņu darbs (ieteicamais laiks 10 min.)**

**[6. slaids]** Aiciniet bērnus uzzīmēt sevi pēc 20 gadiem, darot savu sapņu darbu, un uzrakstīt īsu skaidrojumu, kas ir šis darbs, kāpēc viņi vēlētos to darīt un kādas prasmes, intereses un tikumus viņiem vajadzēs.

Kolēģu komentāri:

“Skolēni uz pēdējo nodarbību sagatavoja savu interesanto profesiju plakātus. Katrs pastāstīja par sev interesējošām profesijām.”